Document ID: /fineweb-2-swissfilter-quality_10-filterrobots/filtered/02818.jsonl.gz/20

U subotu, 6. svibnja 2017. u misijskom centru organizirana je proslava Majčinog dana. Program su otvorili članovi dječjeg zbora „Trubaduri sv. Franje“ pjevajući Lijepu našu. Prigodnu pozdravnu riječ i molitvu je izrekao voditelj misije fra Branko zahvalivši djeci, mladima, roditeljima, s. Ani Mariji, učiteljici Dunji, članovima misijskog vijeća, ženama koje su pripremile kolače i svima koji su doprinijeli ovoj proslavi. Bogati poučno-zabavni program sastojao se od pjesama, recitacija, recitala i igrokaza. U prvom dijelu djeca su zahvaljivala za majku Mariju i majku Domovinu, a potom nakon večere za majke koje su nas rodile. Nastupilo je šezdesetak djece i mladih. Program su vodile Helena Martinović i Klara Šuman. Sve su mame dobile na dar narukvicu u obliku krunice. Klub Zrinski djeci je darovao sladoled.